Sag C-260/07

Pedro IV Servicios SL

mod

Total España SA

(anmodning om præjudiciel afgørelse indgivet af Audiencia Provincial de Barcelona)

»Konkurrence — aftaler — artikel 81 EF — eksklusiv forsyningsaftale om brændstoffer, herunder motorbrændstoffer — fritagelse — forordning (EØF) nr. 1984/83 — artikel 12, stk. 2 — forordning (EØF) nr. 2790/1999 — artikel 4, litra a), og artikel 5, litra a) — eneforhandlingens varighed — fastsættelse af detailsalgspriser«

Forslag til afgørelse fra generaladvokat P. Mengozzi fremsat den 4. september 2008 I ‐ 2440

Domstolens dom (Tredje Afdeling) af 2. april 2009 I ‐ 2464

Sammendrag af dom

Der kan ikke gives medhold i afvisningen af en præjudiciel forelæggelse på grund af den omstændighed, at svarene på de forelagte spørgsmål fremgår af en fast retspraksis, såvel fællesskabsretlig som national. Selv hvis de rejste spørgsmål var materielt identiske med dem, der har været genstand for en præjudiciel afgørelse i en lignende sag, ville en sådan omstændighed ikke på nogen måde forhindre en national ret i at forelægge Domstolen et præjudicielt spørgsmål, og har ikke til følge, at Domstolen ikke har kompetence til at træffe afgørelse om disse spørgsmål. Domstolen kan imidlertid i et sådant tilfælde i henhold til procesreglementets artikel 104, stk. 3, efter at have hørt generaladvokaten, til enhver tid træffe afgørelse ved begrundet kendelse, under henvisning til den tidligere afsagte dom eller den pågældende retspraksis. (jf. præmis 31)

Artikel 12, stk. 2, i forordning nr. 1984/83 om anvendelse af traktatens artikel 85, stk. 3 (nu artikel 81 stk. 1, EF), på kategorier af eksklusive købsaftaler, som ændret ved forordning nr. 1582/97, hvorefter anvendelsen af undtagelsen i henhold til denne forordning er mulig, når det drejer sig om en aftale om tankstationer vedrørende en gennemførelsesperiode på mere end ti år på betingelse af, at leverandøren har overladt tankstationen til videreforhandleren i henhold til en forpagtningsaftale eller inden for rammerne af et andet retligt eller faktisk brugsforhold, skal fortolkes således, at denne bestemmelse ikke kræver, at leverandøren skal være ejer af den grund, hvorpå han har opført den tankstation, som han bortforpagter til videreforhandleren. De omhandlede bestemmelser er således formuleret klart og utvetydigt, idet den dobbelte betingelse, hvorefter leverandøren skal have ejendomsretten over såvel tankstationen som den grund, hvorpå denne er opført, hverken fremgår af bestemmelserne i denne forordning eller af betragtningerne hertil. (jf. præmis 44, 51, 52 og 60 samt domskonkl. 1)

Det fremgår af ordlyden af artikel 5, litra a), i forordning nr. 2790/1999 om anvendelse af artikel 81, stk. 3, EF på kategorier af vertikale aftaler og samordnet praksis, at konkurrenceklausulens tidsbegrænsning på fem år, som kræves for at anvende gruppefritagelsen, ikke gælder, enten hvis leverandøren er ejer af såvel den tankstation, som han bortforpagter til videreforhandleren, som den grund, hvorpå tankstationen er opført, eller hvis leverandøren lejer grunden og tankstationen af tredjemænd, der ikke er forbundet med videreforhandleren, for derefter at fremleje dem til sidstnævnte. (jf. præmis 63, 64 og 69 samt domskonkl. 2)